ועדת העלייה, הקליטה והתפוצות, כנסת 25, פרוטוקול מספר 108, 2023-11-27 00:00

עודד פורר: בוקר טוב לכולם

עודד פורר:  אני מתכבד לפתוח את ישיבת ועדת העלייה, הקליטה והתפוצות

עודד פורר:  היום 27 בנובמבר 2023, י"ד בכסלו תשפ"ד

עודד פורר:  הנושא הוא מענה והסברה של משרדי ממשלה בשפות השונות לעולים החדשים

עודד פורר:  אני רק אציין בפתח הדיון – עם כינוסה של הכנסת מיד אחרי אירועי השבעה באוקטובר, ואנחנו כינסנו את ועדת העלייה, הקליטה והתפוצות, ביקשתי מצוות הוועדה וממנהלת הוועדה לתלות כאן מאחוריי את תמונות החטופות והחטופים

עודד פורר:  ככל שהמקום עוד מאפשר, כי המספרים הם עצומים

עודד פורר:  כדי שהפרצופים האלה והפנים האלה יסתכלו כל העת על כל מי שנמצא בדיון, על כל מי שמתארח כאן

עודד פורר:  הימים שאנחנו עוברים כאן מאז השבעה באוקטובר, כל מדינת ישראל יחד, הם ימים קשים של הרבה מאוד אבל ושכול

עודד פורר:  של מסעות לוויה של אזרחיות ואזרחים, חיילות, חיילים

עודד פורר:       ולשמחתי, כן אנחנו יכולים בתוך העצב הזה למהול קצת שמחה

עודד פורר:  אומרים שזאת שמחה שמהולה בעצב, אבל אנחנו בתקופה מאוד לא פשוטה שאפשר למהול קצת שמחה, וזה המשפחות של המשוחררים

עודד פורר:  ילדות וילדים שחוזרים לחיק משפחתם

עודד פורר:  לכל אחת ואחד מהם סיפור בפני עצמו

עודד פורר:  לחלקם סיפור עצוב

עודד פורר:  חלק חוזרים לבית כדי לגלות שקרוביהם נרצחו או עדיין לא חזרו

עודד פורר:  אבל החזרה הזאת לכאן, אלינו, היא חשובה מאוד

עודד פורר:  אז אנחנו מתחילים להוריד חלק מהתמונות מהקיר

עודד פורר:  וזה אחד הדברים שאנחנו עושים בשמחה

עודד פורר:  אבל נשאיר את התמונות של כל מי שנשאר מאחור, ונזכור ונזכיר

עודד פורר:  ולא נוותר עד שכולם יחזרו הביתה

עודד פורר:       אז אני, ברשותכם, אוריד כמה תמונות לפחות

עודד פורר:  אמיליה, בת 5, שחזרה הביתה

עודד פורר:  דורון, אביב ורז

עודד פורר:  יחד איתם יפה אדר, בת 85, שחזרה

עודד פורר:  אנחנו בשמחה מורידים את תמונתה כאן מקיר החטופים

עודד פורר:  וגם מרגלית מוזס, בת 78

עודד פורר:      אני מאחל שעוד אפתח הרבה ישיבות עד שהקיר הזה יתרוקן כולו ויחזור להיות ריק

עודד פורר:  אבל לצערי, הריבועים הריקים עוד מתמלאים בתמונות רבות

עודד פורר:  עוד הרבה מאוד נשארו עדיין מאחור

עודד פורר:  ואנחנו נמשיך ללוות את האירוע הזה, לצערי, כנראה עוד ימים ארוכים

עודד פורר:  עד כאן בחלק של ענייני השעה של כל מדינת ישראל

עודד פורר:      עכשיו נעבור לנושא הדיון, שהוא מענה והסברה של משרדי ממשלה בשפות

עודד פורר:  אנחנו בדיון שישי

עודד פורר:  אני שמח לראות כאן פנים חדשות

עודד פורר:  מעת לעת יש משרדים שירדו מהסבב של להופיע בדיון כי באמת הבעיות נפתרו

עודד פורר:  אני רואה שיש כאן נציגה של צה"ל

עודד פורר:  צה"ל – לא קיבלנו מענה בשפות, וזה עלה בדיונים הקודמים, בעיקר בחמ"ל נפגעים, בפניות ציבור ובאגף השיקום

עודד פורר:       בדיון האחרון הוצגה פנייה לוועדה מאוניברסיטת בר אילן שמבקשת סיוע של 100,000 שקל כדי להמשיך בפעילות התרגום הסימולטני שהיא מבצעת עבור משרדי הממשלה בהתנדבות

עודד פורר:  ביקשתי ממשרד העלייה והקליטה לבדוק ולראות איך אנחנו יכולים להתקדם עם העניין הזה

עודד פורר:  משרד התחבורה – ראינו שבנתב קיים מענה בעברית בלבד עדיין

עודד פורר:  נאמר על ידי סמנכ"ל השירות שהנושא יטופל

עודד פורר:  אני אקבל ממנו עדכון

עודד פורר:  וגם נציגי משרדי הכלכלה והעבודה, שאמרו שמתחילת השבוע יתחילו להפעיל נתב בשפות שונות

עודד פורר:  אז קודם כל, אני מודה לכל מי שטיפל בפניות עד עכשיו

עודד פורר:  ונעבור, נתחיל עם המשרדים

עודד פורר:  נתחיל עם מי שכאן, משרד הכלכלה

תמר מירסקי: כן, אז אנחנו ממש בישורת האחרונה של הדברים

תמר מירסקי:  עברנו את כל הבירוקרטיה שהיה צריך בשביל להעביר תקציבים לזה, ואנחנו בתפעול

תמר מירסקי:  יש לנו כבר את ההקלטות בכל השפות

תמר מירסקי:  אז מאמינה שתוך 48 שעות זה יהיה

עודד פורר: כן, זאת אומרת, השבוע כשנעשה בדיקה לנתב, לקראת סוף השבוע

תמר מירסקי: בחמישי אני מאמינה שזה כבר יהיה

עודד פורר: כן, אוקיי

עודד פורר:  משרד התחבורה? גילי, איתנו בזום?     

גילי כהן: כמו שאמרתי בשבוע שעבר, בשני המוקדים אנחנו עובדים כדי לאפשר את זה

גילי כהן:  בעצם רק "בזק", הגדולה, תעשה לנו את התרגום לנתב 4515

גילי כהן:  כרגע אנחנו במשא ומתן איתם לגבי המחיר

גילי כהן:  כי מה שהם הציעו לא מאפשר לנו התקשרות איתם במתכונת של ספק יחיד

גילי כהן:  ואין עוד מישהו שיודע לעשות את זה כי הנתב הוא שלהם

גילי כהן:  אז אנחנו, כדי לחסוך לעצמנו את הבירוקרטיה, ביקשנו מהם קצת לצמצם את ההצעה

גילי כהן:  מניח שזה יקרה היום או מחר

גילי כהן:  במוקד *5678 גם תבצע את זה חברת "בזק אונליין" שמכילה את המוקד

גילי כהן:  זה עניין של, להערכתי, כמה ימים

גילי כהן:  במקביל כבר קנינו נתב חדש לגמרי, מרכזייה חדשה לגמרי, והאפיון שלה מתחיל משפות

גילי כהן:  זאת אומרת, ברגע שהוא תוטמע, אני מניח תוך חודשיים-שלושה, הוא יתחיל בחלוקה לשפות – "לעברית הקש 1" וכן הלאה

גילי כהן:  זה כבר יהיה פחות פלסטר, יותר ניתוח שלם

גילי כהן:  אלו העדכונים

גילי כהן:  אני כן אגיד רגע במאמר מוסגר שאנחנו לא מצליחים לגייס נציגים דוברי אמהרית, אבל - - -     

עודד פורר: אני הזכרתי בדיון הקודם שירות שקיים, חלק מחברי הכנסת משתמשים בו עבור פניות הציבור, שבו הם מקבלים, עם חברות חיצוניות

גילי כהן: מכיר ובדקתי

גילי כהן:  בעלויות שקיבלתי, אחרי שבועיים אני אצטרך לסגור

גילי כהן:  כי כשאני מקבל כמעט 20,000 שיחות ביום, גם אם אחוז יהיה באמהרית, התעריף ייגמר לי מאוד-מאוד מהר

גילי כהן:  אני צריך למצוא פתרון אחר אצלי בבית, אבל אני על זה

גילי כהן:  בסדר? אני שם את זה רגע על השולחן שזה קושי, אבל לא אמרתי שלא - - -     

עודד פורר: מתי הסיפור של "בזק" ייתן לכם מענה?      

גילי כהן: ל-4515? אני מניח, מקווה שעד סוף השבוע

עודד פורר: ול-5678?     

גילי כהן: מניח שגם

גילי כהן:  הפלסטר, גם כן, להערכתי עניין של כמה ימים

עודד פורר: 5678 זה הכללי או תחבורה ציבורית? מה זה התחבורה הציבורית?     

גילי כהן: לא, 5678 זה הרישוי

עודד פורר: הרישוי

עודד פורר:  והתחבורה הציבורית?     

גילי כהן: תחבורה ציבורית לא אצלי

גילי כהן:  אני יודע שהם טיפלו בזה מבחינת רוסית ואמהרית, כבר יש לחצן שמפנה לנציג הרלוונטי

גילי כהן:  לדעתי גם מטפלים בסיפור של צרפתית וספרדית

גילי כהן:  אבל אני לא יודע להתחייב בשמם, זה לא אצלי

עודד פורר: רגע, למה תחבורה ציבורית לא אצלך? אצל מי זה?     

גילי כהן: זו שאלה טובה למנכ"לי המשרד לדורותיהם, אבל לא לי התשובה

עודד פורר: אה, *8787

גילי כהן: נכון

עודד פורר: מרק, תעשה *8787 ותבדוק אם יש נתב לשפה הרוסית

עודד פורר:  מי מטפל בזה אצלכם?     

גילי כהן: תחבורה ציבורית זה יחידה נפרדת שלנו

גילי כהן:  הם היו בכל הדיונים הקודמים, פשוט לא ביקשת מהם לעלות היום, אז לדעתי בגלל זה הם לא באו

שלומית אבינח: מאיפה אני אמורה לדעת

עודד פורר: בבקשה, בואי תצטרפי לשולחן

שלומית אבינח: מי את? מירי רחמים?     

מירי רחמים: נכון

עודד פורר: אה, היא פה

עודד פורר:  הנה

גילי כהן: מעולה

עודד פורר: כן, אני מבין אז שטיפלתם בנתב כדי שיהיה נתב לשפות

מירי רחמים: כן

מירי רחמים:  יש לנו נתב לשפות ב-8787

מירי רחמים:  יש לנו נתב לשפות, הוא כרגע לעברית, אנגלית, ערבית ורוסית, שכבר מטופל

מירי רחמים:  ויש לנו מוקדים שהם עונים כל שעות הפעילות של הנתב, מוקדים בשפות

מירי רחמים:  בנוסף אנחנו גם מטפלים בנתב באמהרית

עודד פורר: אוקיי, מתי יהיה לזה פתרון להערכתך?     

מירי רחמים: זה ממש משהו שקורה עכשיו

מירי רחמים:  פשוט מגייסים מוקדנים שיענו

מירי רחמים:  זה הפתרון

עודד פורר: אוקיי, טוב

עודד פורר:  תודה רבה

עודד פורר:  כן, צבא ההגנה לישראל

גל כהנר: בוקר טוב לכולם

גל כהנר:  שמחה להיות פה

גל כהנר:  אני קצינת פניות לציבור של הצבא

גל כהנר:  פניות הציבור של הצבא פועל 24/7, 365 ימים בשנה

גל כהנר:  אנחנו בעצם מחברים בין הציבור הישראלי, החברה הישראלית, לצה"ל

גל כהנר:  ימים עמוסים, תקופה מורכבת מאוד לכל צה"ל

גל כהנר:  גם אצלנו, מן הסתם

גל כהנר:  במוקד יש לנו דוברי רוסית ואמהרית שנותנים מענה

גל כהנר:  הנתב לא קיים עם יכולת כזו, אבל מי שמתקשר אלינו מקבל מענה משם

גל כהנר:  יש לנו מוקד עולים ב"מיטב" שנותן מענה - - -     

עודד פורר: איך הוא מקבל מענה?     

גל כהנר: על ידי נציגה שעונה לו

עודד פורר: כשאני מתקשר אליכם לפניות ציבור אני מקבל נתב?     

גל כהנר: לא, לא

גל כהנר:  עונה לך, "שלום", אתה לוחץ על אותו מספר שאתה רוצה ואתה מתקשר - - -     

עודד פורר: לא מספר, אז אני מגיע לנתב

גל כהנר: אתה מגיע, אני אומרת שבנתב אין לנו את השפות

גל כהנר:  כשזה מגיע אלינו - - -     

עודד פורר: מה שעלה פה בדיונים הקודמים, את לא היית?     

גל כהנר: לא, לא זומנתי

עודד פורר: צריך להבין שכשמתקשר מישהו שלא יודע את השפה ועונה נתב, מבחינתו שם נגמרה השיחה

עודד פורר:  ולכן, הוא לא יגיע בכלל לדבר עם זה שיש לך מישהו שהוא דובר רוסית בתוך אלה שעונים – זה לא נותן את המענה

גל כהנר: אנחנו נבדוק את זה

גל כהנר:  אני אגיד שבשנה האחרונה קיבלנו עשר שיחות

עודד פורר: בוודאי

עודד פורר:  כי כל מי שמתקשר שהוא רלוונטי

עודד פורר:  את תראי איזה פלא

עודד פורר:  מרגע שאנחנו התחלנו לעשות את הדיונים פה עם משרדי הממשלה ונתנו גם את האפשרות של תרגום סימולטני, פתאום כמות הפניות עלתה

עודד פורר:  יש ציבור שלם שפשוט אתם לא קיימים בשבילו כמוקד פניות

עודד פורר:  אתם לא קיימים

עודד פורר:  כי כשהוא מתקשר, אין לו עם מי לדבר והוא סוגר

עודד פורר:  אז באיזשהו שלב כבר - - -     

גל כהנר: אנחנו נבדוק את זה

גל כהנר:  אני רק אומרת שבסוף - - -     

עודד פורר: לא, אין מה לבדוק את זה

עודד פורר:  אתם צריכים לעשות נתב בשפות

גל כהנר: אין בעיה

גל כהנר:  אמרתי – נבדוק איך נעשה את זה

גל כהנר:  רק אני אומרת שבסוף, מי שמתגייס לצה"ל, רובו מכיר את השפה, או שהחיילים, אנחנו יודעים - - -     

עודד פורר: כן, וההורים של כולם?     

גל כהנר: לא, אני אומרת, החיילים – אנחנו יודעים לתת מענה לכולם

גל כהנר:  יש לנו מוקד עולים שיודע לדבר ויש שם את השפות עברית, אנגלית, צרפתית, רוסית וספרדית

גל כהנר:  ואנחנו יודעים לתת מענה

גל כהנר:  לגבי הנתב אנחנו - - -     

עודד פורר: גם שם אין אמהרית, אני מבין

גל כהנר: אצלי יש אמהרית, שם אין, ואנחנו יודעים להיעזר אחד בשני במידה וצריך

גל כהנר:  אבל לגבי הנתב, אנחנו נראה איך אפשר לעשות

גל כהנר:  זה מוקד אחוד לכולם, ואנחנו נעשה את זה בתחילת

עודד פורר: הסיפור שבתחילת, במענה, יש "לעברית הקש 1, רוסית, אנגלית, אמהרית"

גל כהנר: כן, אני אומרת שכשמגיעים אלינו יש מענה

עודד פורר: לא מסובך

גל כהנר: לא אמרתי שמסובך, אמרתי שאנחנו נעשה את זה

גל כהנר:  רק אני אומרת שכשמגיעים אלינו אנחנו יודעים לתת מענה במגוון שפות

גל כהנר:  הנתב – נראה איך אנחנו עושים את זה

גל כהנר:  לא אמרתי שמסובך

עודד פורר: מה לגבי חמ"ל הנפגעים?     

גל כהנר: חמ"ל נפגעים זה יחד איתנו

גל כהנר:  אנחנו יושבים ונותנים מענה אחד לשני בשפות שהם צריכים

גל כהנר:  זה מוקד שמקבל מעט מאוד

עודד פורר: אותו דבר

עודד פורר:  כשאני מתקשר לחמ"ל נפגעים?     

גל כהנר: אתה לא מתקשר לחמ"ל נפגעים כאזרח, אתה מתקשר למוקד הנכים

עודד פורר: אז למה פרסמתם אותו?     

גל כהנר: אתה מתקשר למוקד הנכים שנקרא "קשר עד", ושם נותנים את המענה הרלוונטי

עודד פורר: איפה המודעה?     

גל כהנר: אתה מתקשר 1111, שלוחה 6, ואתה מגיע ל"קשר עד", זה נכים

עודד פורר: נכים זה סיפור אחר

גל כהנר: כן

עודד פורר: טיפלנו בזה גם

עודד פורר:  זה סיפור נפרד

גל כהנר: פצועים ונכי צה"ל, כן

עודד פורר: אגף השיקום, כן

ציפי פלדמן: אגף השיקום במשרד הביטחון

ציפי פלדמן:  ציפי פלדמן, סגנית בכירה לראש האגף

ציפי פלדמן:  באמת ככה אולי צריך רגע לעשות את ההבחנה, בסדר? אגף השיקום הוא אגף אזרחי בתוך משרד הביטחון

ציפי פלדמן:  ממה שאני מבינה בישיבות הקודמות היה ייצוג מטעם מטה המשרד, וככה היה שיח על כל האגפים, ועכשיו אתם בעצם רוצים רגע להתמקד באגף השיקום

עודד פורר: לא, הם לא ידעו לתת תשובות

ציפי פלדמן: לא, אין בעיה, זה בסדר

ציפי פלדמן:  בשביל זה באתי

ציפי פלדמן:  אגף השיקום, מטבע הדברים, בימים האלה כבר קלט קרוב ל-2,000 פצועים חדשים מ"חרבות ברזל" ונערך לקליטה נוספת

ציפי פלדמן:  אני חושבת שצריך רגע להבחין פה באמת שמשרד הביטחון מטפל בפצועים ששוחררו מהצבא, כלומר לא בחיילים סדירים אלא באמת בחיילי מילואים, בקבע, בכוחות הביטחון, ששוחררו

ציפי פלדמן:  ואז באמת יש איזשהו מעבר אלינו ואז הם מטופלים אצלנו

ציפי פלדמן:  כתפקידי, כסגנית נושא השירות, אז בין היתר אני גם אחראית על הנושא של המוקד

ציפי פלדמן:  יש לנו מוקד שירות

ציפי פלדמן:  אני לא יודעת להגיד היסטורית למה בעצם אין לנו בנתב את התרגום לשפות נוספות

עודד פורר: מה זה, *8944?     

ציפי פלדמן: 8150

עודד פורר: 8150

עודד פורר:  מוקד שירות ומידע

ציפי פלדמן: כן

ציפי פלדמן:  מוקד שירות ומידע לנכי צה"ל

ציפי פלדמן:  ולפצועי "חרבות ברזל" הקמנו קו ייעודי ומספר נפרד

ציפי פלדמן:  בשני הקוים האלה, נכון לעכשיו, הנתב הוא בעברית

ציפי פלדמן:  אנחנו כבר מדברים על איזשהו פתרון, גם מיידי, בטווח הקצר, שכבר ניתן מלפני כמה שבועות, של איזשהו תהליך פנימי במוקד שנותן מענה לאמהרית, לרוסית ולאנגלית

ציפי פלדמן:  אני אגיד שיש לנו אתגר גדול עם הנושא של ערבית גם לגיוס עבודה במשרד וגם למענה בקו של דוברי ערבית

ציפי פלדמן:  בנוסף, חוץ מהפתרון הנקודתי שכבר נתנו היום במוקד למי שמבקש, יש לנו איזשהו פתרון משרדי של הקמת מאגר עובדי משרד הביטחון, שבעצם מהווים כמו מתורגמנים אונליין

ציפי פלדמן:  זה בעצם איזשהו נוהל שאנחנו עכשיו מסיימים לגבש, בימים אלה, ביחד עם אגפים נוספים במשרד

ציפי פלדמן:       הפתרון שלנו לטווח הארוך יותר, קצת כמו שגילי תיאר, כרגע אנחנו נותנים איזו תפירה בתוך הנתב של הקלטות, שבסוף אמוריות להגיע לנציג שמדבר את השפה

ציפי פלדמן:  הפתרון היותר נכון לנו זה בעצם לייצר מה שנקרא AVR חדש, מאפס

ציפי פלדמן:  שגם הלוגיקות הפנימיות שלו הן כאלה שיודעות לתעדף המתנות וביחס לשפות

ציפי פלדמן:  ואז גם מאחורי זה באמת להושיב נציגים שיודעים לדבר את השפה באונליין

ציפי פלדמן:  זה פתרון שהוא יותר, הוא לא מיידי

ציפי פלדמן:  בינתיים שני המיידיים זה אלה שאמרתי

עודד פורר: אוקיי

עודד פורר:  אני, תראו, קודם כל, חמ"ל נפגעים צה"ל – 03-67555000

גל כהנר: מגיע למה שאמרתי

עודד פורר: לאן אני מגיע?     

גל כהנר: ל"קשר עד"

גל כהנר:  למוקד "קשר עד", זה נקרא

גל כהנר:  בסדר, זה כדי שהציבור יכיר וידע

עודד פורר: ששם מי עונה לי?     

גל כהנר: שם, הם יושבים ממש לידנו, ואם יש צורך בשפה אז אנחנו מסייעים

עודד פורר: אותו דבר, בקיצור

עודד פורר:  אני חוזר ואומר

גל כהנר: הנתב

גל כהנר:  הנתב הוא מה שצריך לטפל בו, וכל השאר, אנחנו יודעים לתת מענה בשפות

עודד פורר: תראו, אנחנו ידענו לייצר פה בחמש הוועדות הקודמות שכבר קיימנו בעניין הזה, ידענו לייצר את הפתרון של מענה כולל תרגום סימולטני, ומשרדי ממשלה נעזרים במוקד של בר אילן כמוקד מקצועי של תרגום סימולטני, לדעתי ב-13 שפות, הרבה מאוד שפות, אגב

עודד פורר:  תכף הוא יעלה

עודד פורר:  אבל, כדי שמישהו בכלל יפעיל אותו, צריכה להיות הפנייה

עודד פורר:  ואני חוזר ואומר, הסיפור הזה של מתן מענה בשפות, זה לא רק, יש לי מישהו במשרד שיודע ואם יהיה אז הוא יודע לבוא

גל כהנר: לא

גל כהנר:  זה אחרי הכשרה

עודד פורר: אלא זה שאתה נותן שירות בשפה אחרת

עודד פורר:  זאת אומרת שהוא יודע שהוא פונה ויש לו מענה

עודד פורר:  אחרת, מי שלא מבין, אם אני אתקשר היום למוקד שירות בספרד כנראה, אני יודע, גם אם יש להם מישהו דובר עברית בתוך המוקד, בנתב שלהם אני אסגור כי אני לא יודע על מה ללחוץ בכלל

עודד פורר:  אני לא יודע ספרדית, למי שלא יודע

עודד פורר:  אוקיי, אני ארצה, תראו, יש שתי אפשרויות בהיבט הזה של הנתבים

עודד פורר:  אחת זה שאנחנו ניפגש פה עוד פעם בעוד שבוע או בעוד שבועיים

עודד פורר:  האופציה השנייה היא שתודיעו לנו שזה בוצע

עודד פורר:  כי אני, אתם שמים לב, אני שחררתי פה כבר משרדי ממשלה שהיו עם עניינים דומים בחמש הישיבות שעברנו

עודד פורר:  אין לי עניין לטרטר אתכם לירושלים כל פעם או לכנסת, לעבור את בדיקות הביטחון על כל הזה

עודד פורר:  העניין הוא באמת שהדברים האלה יפתרו

שלומית אבינח: אבל איך הם ידווחו?     

עודד פורר: מבחינתי שיוציאו מייל לוועדה בשבוע הקרוב שהנתב עובד

עודד פורר:  אנחנו נעשה על זה בדיקה, אם הנתב עובד

עודד פורר:  אני לא צריך את כל האירוע הזה של הישיבה

שלומית אבינח: כמה זמן אתם צריכים בעניין הזה להיערך?     

גל כהנר: אני מאמינה שאפשר לפתור את זה בקרוב

גל כהנר:  זה בתוך צה"ל

שלומית אבינח: כמה זמן?     

גל כהנר: אני צריכה רגע לבדוק את הדברים, אבל זה בתוך צה"ל

עודד פורר: תנסי לבדוק

גל כהנר: אני לא צריכה חברה חיצונית לזה

עודד פורר: אנחנו נעשה במהלך שבוע הבא ביקורת

גל כהנר: אז אני אעדכן אם לוקח לנו שבוע או שבועיים

גל כהנר:  אנחנו נעדכן

עודד פורר: אוקיי

עודד פורר:  בר אילן, אתם רוצים? בוא ניתן קודם לסמנכ"ל השירות, רותם כהן

עודד פורר:  כן, משרד העלייה והקליטה

רותם כהן: שלום, אדוני יושב הראש

רותם כהן:  טוב, אז עדכונים לגבי מה שהיה בדיון הקודם

רותם כהן:  יש לי כמה עדכונים

רותם כהן:  דבר ראשון, בהקשר של בר אילן, אנחנו נפגשנו איתם יום לאחר מכן יחד עם נציגי מערך הדיגיטל הלאומי, שבעצם אחראיים על השירות בכלל משרדי הממשלה

רותם כהן:  אני התעדכנתי אתמול גם אחרי הפגישה המשותפת לגבי הדיון אתמול עם נציגת מערך הדיגיטל

רותם כהן:  הם עכשיו עובדים מול החשבת כדי לראות איך הם מעסיקים אותם ב-100,000 שקל כספק יחיד

רותם כהן:  זה איזושהי פרוצדורה חשבותית שאני יודע שהם עוסקים בה

רותם כהן:  אני יחסית אופטימי, אבל אין לי תשובה סופית

רותם כהן:  אבל הכיוון הוא כיוון שנראה יחסית טוב

רותם כהן:  המגמה חיובית, בכל אופן

רותם כהן:  בנוסף, עוד כמה עדכונים בהקשר של השירות בשפות שנעשו

רותם כהן:  אז א', אתמול מנכ"ל המשרד הוציא לכלל מנכ"לי המשרדים כי יצאנו בעצם בהתקשרות לתרגום של טקסטים כתובים, וככל שיידרש סיוע בהקשר הזה אז אנחנו נאפשר יותר למשרדים באמת לתרגם גם טקסטים כתובים

רותם כהן:       מחר, אני מקווה שמחר, אבל זה כבר די מוכן, יחד עם מערך ההסברה הלאומי אנחנו נצא לקמפיין הסברה לגבי מוקד *2994, של משרד העלייה והקליטה

רותם כהן:  כמו שאמרתי, בכל השפות, ברדיו, בערוצי טלוויזיה המיועדים לעולים, וכמובן גם קמפיין לישראליים שיעודדו עולים בעצם להשתמש בשירותי המוקד

רותם כהן:  במקביל אנחנו ממשיכים במבצע "עוטף עולים", כמו שאמרתי, בשיחות היזומות

רותם כהן:  כבר עברנו 53,000 בתי אב שהתקשרנו אליהם

רותם כהן:  ועוד עדכון ככה חם-חם בהקשר לנושא שעלה כבר בוועדה

רותם כהן:  דרך הסוכנות אנחנו נתחיל להעסיק את איציק דסה כדי לשפר את הנושא של ההסברה לדוברי האמהרית, כדי לתת את המענה גם לנושא הזה גם לנושאים של היום-יום בשפה האמהרית

רותם כהן:  אז אלו העדכונים שלנו מיום רביעי

עודד פורר: אוקיי, תודה

עודד פורר:  יש לך לו"ז לגבי נושא התקציבים מול אוניברסיטת בר אילן?     

רותם כהן: שוב, זה התקשרות של מערך הדיגיטל

רותם כהן:  אני הייתי איתם אתמול בערב עוד על הקו

רותם כהן:  הבנתי שהמגמה היא חיובית

רותם כהן:  אני אמשיך לעמוד איתם כדי לראות שזה קורה, אבל זה באמת בסופו של דבר תהיה התקשרות של מערך הדיגיטל, כי הם אחראיים על השירותים של כל משרדי הממשלה

עודד פורר: כן

עודד פורר:  עמרי אשר, אוניברסיטת בר אילן

עמרי שרון: תודה רבה

עמרי שרון:  אני שמח לשמוע מרותם שהכיוון הוא חיובי לגבי התקצוב ב-100,000 השקלים האלה

עמרי שרון:  באמת אנחנו זקוקים להם עד סוף השבוע הזה, כי אחר כך לא נוכל להמשיך לספק את המענה

עמרי שרון:  אני רק אומר שלפי המספרים שאנחנו רואים ולפי הגופים שאנחנו עוזרים להם בתיעוד שאנחנו עושים, זקוקים לזה

עמרי שרון:  כמו שחבר הכנסת פורר אמר, לא תשמעו על זה

עמרי שרון:  אין לאנשים האלה קול להתלונן בדרך אחרת

עמרי שרון:  אנחנו רואים את הצרכים שלהם כי הם נעזרים בנו בסיוע המשפטי, בביטוח לאומי

עמרי שרון:  בעצם בתגובה למשרדים שונים

עמרי שרון:  אז אנחנו רואים את הצורך הגדול בזה, ונוכל להמשיך להיענות לו אם נקבל באמת את התקצוב לזה עד סוף השבוע

עודד פורר: אוקיי

עודד פורר:  פיני איתנו? היי פיני, קודם כל, דבר ראשון אתה צריך לעדכן את הטבלה שעשית לנו בעניין של איזה מענים יש בכל משרד, כי אנחנו רואים שהדברים נפתרו

עודד פורר:  והדבר השני, גם את המודעות האלה, ככל שהן מפורסמות ומתפרסות, מודעות עם הטלפונים צריך לעדכן

עודד פורר:  כן

פיני יצחקי: אז קודם כל בוקר טוב, שלום ותודה רבה שוב

פיני יצחקי:  זו הישיבה השישית, כמו שציינת בפתח דבריך, ואני פה לאורך כל הזמן

פיני יצחקי:  אני, כגוף מתאם ומתכלל, אז את כל המוקדים שפרסמנו פה זה דברים שקיבלנו מהמשרדים

פיני יצחקי:  כלומר, אני לא יודע, ואת זה כבר אמרתי מהתחלה, אני לא יודע מה יש בתוך כל מוקד ומוקד

פיני יצחקי:  ואני שמח באמת לראות שכרגע הדברים נפתרים ובצורה טובה

פיני יצחקי:  אנחנו את המודעה הזאת כבר לא מפרסמים

פיני יצחקי:  גם הייתה ביקורת, אתם בוודאי זוכרים, על ריבוי המוקדים ודברים שכאלה

פיני יצחקי:  וגם במודעה עצמה לא כתוב את השפות, כלומר אין פירוט

פיני יצחקי:  אנחנו, בכל מקרה, את התוכן של המודעה הזאת מפרסמים גם בפורטל החירום הלאומי שפיקוד העורף מנהל אותו, וגם באתר "חרבות ברזל" ב-gov

פיני יצחקי: il, שזה בעצם דבר שאנחנו מרכזים את כל המידע הממשלתי לציבור

פיני יצחקי:  אז הטבלה הזאת מופיעה גם שם

פיני יצחקי:  אבל גם שם, אני לא כותב בתוך כל אתר האם יש לו רוסית, אמהרית, צרפתית וכולי, אלא אנחנו נותנים רק את המספר עצמו

פיני יצחקי:  אולי צריכים לעשות חשיבה באמת אם כן או לא

פיני יצחקי:      את הטבלה הראשונית שהעברתי לכם בתחילה, קיבלנו אותה ממערך הדיגיטל הלאומי, שהם מרכזים

פיני יצחקי:  כמו שנאמר כאן, הם בעצם הגוף האחראי על כל מוקדי השירות

פיני יצחקי:  אז צריך לחשוב איך נעשה את זה איתם ביחד

פיני יצחקי:  רותם, אולי אני איעזר בך, ממשרד העלייה והקליטה, לראות איפה אנחנו מדברים איתם ואיך אנחנו יוצרים טבלה מעודכנת יותר

פיני יצחקי:  ולראות באמת מה הזה

פיני יצחקי:  אבל אני חושב שהם הושיבו שניים-שלושה סטודנטים שיתקשרו ולפי זה הם כתבו

פיני יצחקי:  יכול להיות שהדבר הזה הוא פתיר בצ'יק-צ'ק

עודד פורר: מישהו נוסף רוצה להתייחס? האורחים שנמצאים בזום?     

שלומית אבינח: רגע, השאלה אם רותם יכול לקחת את העדכון של הרשימה

שלומית אבינח:  נחזור לרותם רגע, בבקשה? יש לך אותו?     

רותם כהן: כן

רותם כהן:  שוב, אני אומר, הדברים האלו נעשים, העבודה המרכזית היא דרך מערך הדיגיטל

רותם כהן:  אין לי בעיה לקשר למי שצריך כי לפני חצי שנה עבדתי שם

רותם כהן:  אבל זה באמת משהו, אין העירייה שנוגעת לכל משרדי הממשלה

רותם כהן:  אם צריך לקשר אני אקשר

רותם כהן:  אני חושב שהמטרה היא חשובה

רותם כהן:  אני אפנה

רותם כהן:  אבל זה באמת משהו שייעשה במערך הדיגיטל

עודד פורר: מה ייעשה במערך הדיגיטל?     

רותם כהן: האיסוף של המספרים

שלומית אבינח: גם את הפרסום אם יש מענה בשפות או לא

עודד פורר: את זה כבר אין

עודד פורר:       טוב, אני רוצה לסכם את הדיון הזה

עודד פורר:  אני מבין מצה"ל וממשרד התחבורה וממשרד הביטחון – אגף השיקום – שסדר גודל של שבועיים הנושא יהיה פתור

עודד פורר:  אני מבין ממשרד הכלכלה שאפילו עד סוף השבוע הנושא הזה יהיה פתור

עודד פורר:       אנחנו נקבע ישיבת מעקב לעוד שבועיים

עודד פורר:  אני אשמח לבטל אותה

עודד פורר:  מבחינתי, זאת המטרה

עודד פורר:  אז דבר ראשון תעדכנו אותנו ואז אנחנו גם נעשה על זה איזושהי בדיקה, כל אחד ברגע שהדברים מוכנים

עודד פורר:  מעבר לזה, בישיבת המעקב, ואני אומר את זה לרותם, בהקשר שלכם, כי בסוף משרד העלייה והקליטה צריך להיות זה שדואג שהדברים האלה באמת קורים

עודד פורר:  נושא התרגום הסימולטני, כי ברגע שזה ייפסק, אז אוטומטית נראה גם את כמות הפניות יורדת

עודד פורר:  זה נושא שאתם חייבים, הוא הפתרון שאני חושב שבינתיים הוא הכי יעיל עד עכשיו במה שראינו לעניין פניות ציבור

עודד פורר:  כן, כן, בר אילן, זה התרגום הסימולטני

עודד פורר:       תודה רבה, הישיבה נעולה